Aus wil immigrasieproses versnel vir ‘wit SA boere’Peter Dutton. Foto: Facebook Australië se minister van binnelandse sake meen wit Suid-Afrikaanse boere verdien “spesiale aandag” weens die “gruwelike omstandighede” waarin hulle hul bevind. Minister Peter Dutton het gesê sy departement is besig om ondersoek in te stel na ŉ reeks maniere om wit Suid-Afrikaanse boere te help om vinnig na Australië te kan immigreer. Dutton het in ŉ onderhoud met Miranda Devine van The Daily Telegraph gesê Australië het ŉ vlugteling- en humanitêre program, asook ŉ aantal ander visumprogramme om diegene wat “vervolg” word te probeer help. “As ŉ mens na die beeldmateriaal kyk en die stories lees, dan hoor jy die weergawes. Dit is gruwelike omstandighede waardeur hulle in die gesig gestaar word,” het Dutton gesê. “Ek het my departement gevra om te kyk na opsies en maniere hoe ons kan help aangesien die inligting wat ek gesien het daarop dui dat die mense hulp nodig het en hulle benodig hulp van ŉ beskaafde land soos ons s’n. “Wat nog belangriker is, is dat die mense van wie ons praat hard wil werk, hulle wil bydra tot ŉ land soos Australië en dit is al vir baie lank die storie van talle immigrante. So ons soek mense wat hierheen wil kom, by ons wette hou, in ons samelewing integreer, hard werk en nie op welsyn aangewese is nie. Ek dink dié mense verdien spesiale aandag en ons pas nou daardie spesiale aandag toe.” Volgens Dutton is daar ŉ visumkategorie wat voorsiening maak vir mense wat in hul tuisland vervolg word. “Ons sal na individuele sake kyk en my departement werk tans daaraan. Ons sal ook met ons kenners in die streek praat en maniere ondersoek hoe ons moontlik na van die gruwelike gevalle kan kyk. Daar is bestaande visumkategorieë waarmee ons mense kan akkommodeer en ons ondersoek tans wat moontlik sou wees en hopelik kan ons mettertyd ŉ aankondiging doen.” Die Australiese media het die afgelope ruk al hoe meer oor plaasmoorde in Suid-Afrika begin berig, sowel as die regering se voorneme om grond te onteien sonder vergoeding. Dutton is na aanleiding van dié berigte oor die kwessie uitgevra. Sky News in Australië het onder meer ŉ insetsel uitgesaai van Paul Toohey, News Corp Australië se hoofverslaggewer, wat Suid-Afrika besoek het om oor wit boere te berig.